Clubul FCU Craiova a fost amendat cu suma de 22.500 de lei din cauza incidentelor produse de spectatori la meciul cu FC Hermannstadt, din etapa a 9-a şi ultima a fazei play-out a Superligii de fotbal.
”FCU 1948 Craiova vs. AFC Hermannstadt – Incidente – În temeiul art. 82.1 şi 3.a şi c, raportat la art. 83.2.d, se sancţionează clubul FCU 1948 Craiova cu penalitate sportivă de 22.500 lei”, se arată în comunicatul postat pe site-ul Ligii Profesioniste de Fotbal.
FCU Craiova a retrogradat din Superligă după ce a pierdut acasă cu FC Hermannstadt cu 1-3.
Meciul din Bănie a fost unul perturbat de incidente pe final, jocul fiind întrerupt în min. 85, după ce fanii gazdelor au rupt scaune şi le-au aruncat pe teren. După cinci minute de aşteptare, arbitrul a trimis jucătorii la vestiare pentru zece minute, iar apoi jocul s-a reluat fără alte incidente.
În altă speţă, clubul Politehnica Iaşi a fost sancţionat cu amendă de 3.000 de lei, primind un termen de graţie de cinci zile, pentru efectuarea integrală a obligaţiei de plată către jucătorul Gabriel Cristian Vaşvari.